Polițiștii de frontieră din cadrul Sectorului PF Darabani au depistat un cetăţean georgian, în stare de ebrietate, care intrase ilegal în România, informează un comunicat de presă al instituției.





Vineri noapte, în jurul orei 00.40, polițiștii de frontieră din cadrul Sectorului Poliției de Frontieră Darabani - I.T.P.F. Iaşi au observat, cu ajutorul sistemului de supraveghere a frontierei de stat, ce funcţionează pe principiul termoviziunii, o persoană care a trecut frontiera de stat din Ucraina în România.





Agenții s-au deplasat în zonă, au reținut persoana în cauză şi au condus-o la sediul sectorului.





În urma verificărilor efectuate, polițiștii de frontieră au constatat că bărbatul este cetăţeanul georgian S.R., în vârstă de 35 de ani, care se afla în stare de ebrietate. Totodată, s-a mai stabilit faptul că persoana are interdicţie de a intra în Spaţiul Schengen.





La cercetări, cetăţeanul georgian a declarat faptul că pe fondul stării de ebrietate a trecut ilegal frontiera de stat în România, el locuind în Ucraina împreună cu familia.





În cauză, polițiștii de frontieră efectuează cercetări sub aspectul săvârșirii infracțiunii de trecere frauduloasă a frontierei de stat, persoana urmând a fi predată autorităţilor ucrainene, în vederea continuării cercetărilor.